Heimsmeistaramótið í skíðagöngu heldur áfram í Obertsdorf í Þýskalandi í dag. Boðganga karla stendur nú yfir.
Boðgangan er nú í beinni útsendingu í sjónvarpinu á RÚV. Keppni hófst klukkan korter yfir tólf. Fjórir keppendur skipa hverja sveit í boðgöngunni og fer hver og einn keppandi tíu kílómetra sprett þar sem fyrri tveir sprettirnir eru með hefðbundinni aðferð og seinni tveir með frjálsri aðferð. Norðmenn eru ríkjandi meistarar í greininni, og eru sigurstranglegir í dag en þeir hafa unnið 14 af síðustu 15 boðgöngum karla á heimsmeistaramótinu í skíðagöngu. Í hádeginu á morgun verður svo sýnt frá 30 kílómetra skíðagöngu kvenna sem byrjar kl. hálf 12.
Gylfi Þór Sigurðsson, landsliðsmaður í fótbolta, átti sannarlega góða innkomu hjá Everton í gærkvöld sem mættu West Bromwich Albion. Gylfi byrjaði á varamannabekk liðsins en kom inn á á 64. mínútu í stöðunni 0-0. Gylfi var búinn að vera inn á í mínútu þegar hann átti sendingu á Richarlison sem skoraði það sem reyndist sigurmark leiksins. Þetta er annar leikurinn í röð þar sem Everton vinnur 1-0 og Gylfi leggur upp sigurmarkið fyrir Richarlison. Þá töpuðu Englandsmeistarar Liverpool 1-0 fyrir Chelsea í gærkvöld og Tottenham lagði Fulham sömuleiðis 1-0.
Einn leikur var í Olís-deild karla í handbolta í gær. Fram vann þá Aftureldingu með fimm mörkum 29-24. Fram fór með sigrinum upp í sjöunda sæti og er með 14 stig rétt eins og KA sem er sæti ofar. Afturelding er með 15 stig í 5. sæti eftir þrettán leiki. Og í Dominos-deild karla í körfubolta jók Keflavík forskot sitt á toppnum með öruggum sigri á Þór á Akureyri 102-69. Þá vann ÍR Tindastól 91-69, Höttur vann öflugan útisigur á Grindavík 96-89 og KR vann góðan sigur á Njarðvík 77-81. Þór Þorlákshöfn, Stjarnan og KR eru nú öll með 16 stig í öðru, þriðja og fjórða sæti deildarinnar, fjórum stigum á eftir toppliði Keflavíkur en Þór og Stjarnan eiga leik til góða.